*Projekts*

LATVIJAS REPUBLIKAS MINISTRU KABINETS

20\_\_. gada Noteikumi Nr.

Rīgā (prot.\_\_ Nr.\_\_\_. §)

**Administratīvā centra, ciema vai pilsētas statusa maiņas, kā arī administratīvās teritorijas, novada teritoriālā iedalījuma un ciemu robežu noteikšanas, grozīšanas un aktualizēšanas noteikumi**

*Izdoti saskaņā ar Administratīvo*

*teritoriju un apdzīvoto*

*vietu likuma 6. panta pirmo un ceturto daļu*

*un 9. panta trešo daļu*

**I. Vispārīgie jautājumi**

1. Noteikumi nosaka:

1.1. administratīvās teritorijas un novada teritoriālā iedalījuma robežu noteikšanas, grozīšanas un aktualizēšanas kārtību;

1.2. administratīva centra, pilsētas un ciema statusa noteikšanas, robežu grozīšanas un aktualizēšanas kārtību.

2. Administratīvo teritoriju robežas uz 2021. gada 1. jūliju atbilstoši Administratīvo teritoriju un apdzīvoto vietu likumam (turpmāk – Likums) ir attēlotas šo noteikumu pielikumā un publicētas Valsts zemes dienesta tīmekļvietnē Latvijas ģeodēziskajā koordinātu sistēmā.

3. Aktuālās administratīvo teritoriju un novada teritoriālā iedalījuma vienību robežas uztur Valsts adrešu reģistra informācijas sistēmā un publicē Valsts zemes dienesta tīmekļvietnē.

4. Administratīvo teritoriju un apdzīvoto vietu iedalījumā, apdzīvotu vietu statusā un par administratīvā centra maiņu var ierosināt šādas izmaiņas:

4.1. izdarīt grozījumus apdzīvotu vietu iedalījumā vai robežās:

4.1.1. piešķirt vai atcelt ciema statusu;

4.1.2. grozīt ciema robežu;

4.1.3. grozīt pilsētas robežu;

4.2. izdarīt grozījumus novada teritoriālajā iedalījumā vai robežās:

4.2.1. grozīt pagasta robežu;

4.2.2. novada pilsētai piešķirt ciema statusu;

4.2.3. ciemam piešķirt novada pilsētas statusu;

4.3. izdarīt grozījumus administratīvi teritoriālajā iedalījumā vai robežās:

4.3.1. novada teritoriālo vienību vai tās daļu pievienot citas, blakus esošas pašvaldības administratīvajai teritorijai, ja tās rezultātā mainās administratīvo teritoriju administratīvo centru vai novada teritoriālā iedalījuma vienību iedalījums;

4.3.2. grozīt administratīvās teritorijas robežu;

4.4. mainīt administratīvo centru.

5. Šo noteikumu 4. punktā minētās izmaiņas var ierosināt pašvaldība. Ierosināt grozījumus par šo noteikumu 4.3.1. un 4.3.2. apakšpunktā noteiktajām izmaiņām ir tiesīgi arī attiecīgajā teritoriālajā vienībā, kuru rosināts pievienot citas pašvaldības administratīvajai teritorijai vai kuras administratīvās teritorijas robežas rosināts grozīt, deklarētie iedzīvotāji.

6. Pašvaldība pieņemtos lēmumus par izmaiņām administratīvi teritoriālajā iedalījumā un apdzīvoto vietu statusā publicē un publisko apspriešanu rīko normatīvajos aktos noteiktā kārtībā, izmantojot Teritorijas attīstības plānošanas informācijas sistēmu.

7. Vides aizsardzības un reģionālās attīstības ministrija (turpmāk – ministrija) izvērtē šo noteikumu 24., 34. un 36. punktā minētos dokumentus un izstrādā attiecīgu likumprojektu vai Ministru kabineta rīkojuma projektu virzībai izskatīšanai Ministru kabinetā.

8. Ministrija likumprojektā, kuru izstrādā šo noteikumu 4.2.3. apakšpunktā minētajā gadījumā, iekļauj sarakstu ar zemes vienību kadastra apzīmējumiem, pa kurām noteikta jaunveidojamās pilsētas robeža.

9. Ministrija likumprojektā, kuru izstrādā šo noteikumu 4.3.1. apakšpunktā minētajā gadījumā, iekļauj sarakstu ar zemes vienību kadastra apzīmējumiem, kuras tiek pievienotas citai administratīvajai teritorijai, vai sarakstu ar zemes vienību kadastra apzīmējumiem, pa kurām noteikta jaunā administratīvās teritorijas robeža.

10. Ministrija Ministru kabineta rīkojuma projektā, kuru izstrādā šo noteikumu 4.3.2. apakšpunktā minētajā gadījumā, iekļauj sarakstu ar zemes vienību kadastra apzīmējumiem, pa kurām noteikta jaunā administratīvās teritorijas robeža.

11. Šo noteikumu 8., 9. un 10. punktā minētajiem sarakstiem ar zemes vienību kadastra apzīmējumiem norāda to izstrādāšanas datumu.

12. Izmaiņas administratīvi teritoriālajā un novada teritoriālā iedalījuma vienību iedalījumā un to robežās Valsts zemes dienests Valsts adrešu reģistra informācijas sistēmā aktualizē piecu darbdienu laikā pēc attiecīgā likuma vai Ministru kabineta rīkojuma stāšanās spēkā.

**II. Administratīvo teritoriju** **un novada teritoriālā iedalījuma robežu noteikšanas, grozīšanas un aktualizēšanas kārtība un nosacījumi**

13. Administratīvo teritoriju un novada teritoriālā iedalījuma vienības robežu pa sauszemi, ūdenstecēm un ūdenstilpēm veido pa zemes vienību robežām, kas sakrīt ar blakus esošās administratīvās teritorijas vai novada teritoriālā iedalījuma vienības zemes vienību robežām.

14. Ja precizē zemes vienības robežas novietojumu Nekustamā īpašuma valsts kadastra informācijas sistēmas kadastra kartē, kas sakrīt ar administratīvās teritorijas vai novada teritoriālā iedalījuma vienības robežu, Valsts zemes dienests Valsts adrešu reģistra informācijas sistēmā attiecīgi aktualizē administratīvās teritorijas vai novada teritoriālā iedalījuma vienības robežu atbilstoši Nekustamā īpašuma valsts kadastra informācijas sistēmas datiem, negrozot šo robežu.

15. Administratīvās teritorijas un novada teritoriālā iedalījuma vienības robežu jūras piekrastes joslā veido pa jūras krasta līniju vai līnijām, kas savieno konkrētas ostas pretējās pusēs izvietoto hidrotehnisko būvju vai citu būvju punktus, kas atrodas vistālāk uz jūras pusi.

16. Valsts zemes dienests Valsts adrešu reģistra informācijas sistēmā administratīvo teritoriju un novada teritoriālā iedalījuma vienības robežu pa sauszemi, ūdenstecēm un ūdenstilpēm aktualizē reizi mēnesī, bet robežu jūras piekrastes joslā aktualizē pēc aktuālās informācijas par jūras krasta līniju saņemšanas.

**III. Kārtība, kādā tiek veikti grozījumi apdzīvotu vietu, novada teritoriālajā iedalījumā vai robežās**

17. Ciema statusu piešķir un atceļ, kā arī ciema un novada pilsētas robežas nosaka un groza pašvaldība, apstiprinot teritorijas plānojumu, izņemot gadījumus, kas noteikti šo noteikumu IV nodaļā. Veidojot jaunus ciemus un grozot ciemu robežas, jaunveidojamo ciemu teritoriju vai grozīto ciema daļas teritoriju nosaka un groza ne tuvāk par valsts autoceļu aizsargjoslu platumu lauku apvidos, izņemot gadījumus, kad ciema robeža jau atrodas abpus valsts autoceļam.

18. Valsts zemes dienests piecu darbdienu laikā pēc paziņojuma saņemšanas no Teritorijas attīstības plānošanas informācijas sistēmas par to, ka saistošie noteikumi par teritorijas plānojumu ir īstenojami, veic attiecīgās izmaiņas Valsts adrešu reģistra informācijas sistēmā.

19. Pašvaldība mēneša laikā pēc saistošo noteikumu, ar kuriem apstiprināts teritorijas plānojums, spēkā stāšanās pieņem lēmumu par viensētu, ēku un apbūvei paredzētu zemes vienību adrešu maiņu un to nosūta Valsts zemes dienestam.

20. Lēmumu par šo noteikumu 4.2.1. apakšpunktā minētajiem grozījumiem, ja tie neskar novada un pilsētas robežu, pieņem pašvaldība. Pašvaldība pieņemto lēmumu, grozītās robežas karti un sarakstu ar zemes vienību kadastra apzīmējumiem, pa kurām noteikta pagasta robeža, kā arī sarakstu ar viensētu, ēku un apbūvei paredzētu zemes vienību jaunajām adresēm piecu darbdienu laikā pēc lēmuma pieņemšanas nosūta Valsts zemes dienestam. Pašvaldība pieņemto lēmumu nosūta Tiesu administrācijai un Centrālajai statistikas pārvaldei pēc tam, kad Valsts zemes dienests veicis attiecīgas izmaiņas Valsts adrešu reģistra informācijas sistēmā.

21. Valsts zemes dienests piecu darbdienu laikā pēc lēmuma saņemšanas veic attiecīgās izmaiņas Valsts adrešu reģistra informācijas sistēmā. Ja Valsts zemes dienests konstatē, ka grozītā pagasta robeža neatbilst normatīvo aktu prasībām pagasta robežu noteikšanas un grozīšanas jomā, Valsts zemes dienests pagasta robežu neaktualizē un par neatbilstību informē pašvaldību.

**IV. Kārtība, kādā novada pilsētai piešķir ciema statusu vai**

**ciemam piešķir novada pilsētas statusu.**

22. Lēmumu par šo noteikumu 4.2.2. un 4.2.3. apakšpunktā minētajiem grozījumiem pieņem pašvaldība. Pašvaldība pirms lēmuma pieņemšanas par šo noteikumu 4.2.2. un 4.2.3. apakšpunktā minētajiem grozījumiem rīko publisko apspriešanu. Publisko apspriešanu var nerīkot, ja lēmums par pilsētas statusa piešķiršanu tiek pieņemts par ciemu, kurā ir vairāk nekā 5000 pastāvīgo iedzīvotāju.

23. Ja, ciemam piešķirot novada pilsētas statusu, tā robežas neatbilst noteikumu 13. punktā minētajām prasībām, pašvaldība pirms noteikumu 8. punktā minētā saraksta sagatavošanas, pašvaldība precizē esošā ciema robežu, izvērtējot katru neatbilstību un veicot vienu no šādām darbībām:

 23.1. organizē zemes vienības sadali pa spēkā esošo ciema robežu un noteikumu 8. punktā minētajā sarakstā iekļauj jauno kadastra apzīmējumu;

 23.2. šo noteikumu 8. punktā minētajā sarakstā iekļauj tās zemes vienības kadastra apzīmējumu, kā rezultātā nepieciešamas vismazākās robežas korekcijas. Ja zemes vienības lielākā daļa atrodas ciemā, visu zemes vienību iekļauj jaunveidojamās pilsētas teritorijā, ja mazākā daļa – tad jaunveidojamās pilsētas robežu veido gar blakus esošo zemes vienību.

24. Lai novada pilsētai piešķirtu ciema statusu vai ciemam piešķirtu novada pilsētas statusu, pašvaldība ministrijā iesniedz šādus dokumentus:

24.1. novada domes lēmumu;

24.2. paskaidrojuma rakstu, kurā iekļauta šāda informācija:

24.2.1. statusa piešķiršanas nepieciešamības pamatojums;

24.2.2. ziņojums par publiskās apspriešanas rezultātiem.

24.3. šo noteikumu 8. punktā minēto sarakstu ar zemes vienību kadastra apzīmējumiem.

**V. Kārtība, kādā novada teritoriālo vienību vai tās daļu pievieno citas pašvaldības administratīvajai teritorijai vai groza administratīvās teritorijas robežu, ja šos grozījumus ierosina pašvaldība**

25. Lēmumu par šo noteikumu 4.3.1. un 4.3.2. apakšpunktā minētajiem grozījumiem pieņem pašvaldība, pirms tam rīkojot publisko apspriešanu.

26. Šo noteikumu 25. punktā minēto lēmumu pašvaldība nosūta tai pašvaldībai, kurai robežu maiņa tiek piedāvāta.

27. Pašvaldība, kurai robežu maiņa tiek piedāvāta, šo noteikumu 25. punktā minēto lēmumu izskata triju mēnešu laikā. Pirms lēmuma pieņemšanas, pašvaldība var organizēt publisko apspriešanu. Domes lēmumu nosūta pašvaldībai, kura ierosinājusi izdarīt grozījumus administratīvi teritoriālajā iedalījumā vai robežās.

28. Pašvaldība, kura ierosinājusi šo noteikumu 4.3.1. un 4.3.2. apakšpunktā minētos grozījumus, iesniedz attiecīgajam plānošanas reģionam šādus dokumentus:

28.1. attiecīgo pašvaldību domju lēmumus;

28.2. paskaidrojuma rakstu, kurā iekļauta šāda informācija:

28.2.1. pašvaldību administratīvo teritoriju robežu grozīšanas nepieciešamības pamatojums;

28.2.2. administratīvi teritoriālo grozījumu īstenošanai nepieciešamo finanšu līdzekļu apmērs un to iegūšanas avoti;

28.2.3. ziņojums par publiskās apspriešanas rezultātiem;

28.2.4. teritoriālo izmaiņu ietekmi uz iesaistīto pašvaldību budžetiem un pašvaldību finanšu saistību izpildi;

28.2.5. nepieciešamību veikt pašvaldību īpašumu pārdali un tās ietekmi uz pašvaldības autonomo funkciju izpildi, pašvaldību iestāžu darbību;

28.3. plānotās administratīvās teritorijas robežas kartes projektu;

28.4. šo noteikumu 8., 9. vai 10. punktā minēto sarakstu ar zemes vienību kadastra apzīmējumiem.

29. Plānošanas reģions pēc šo noteikumu 28. punktā minēto dokumentu saņemšanas un izvērtēšanas, ja vismaz viens no iesaistīto pašvaldību lēmumiem ir atbalstošs, ministrijā iesniedz šo noteikumu 34. punktā minētos dokumentus. Ja visi iesaistīto pašvaldību lēmumi ir atbalstoši, plānošanas reģions ministrijā iesniedz šo noteikumu 34. punktā minētos dokumentus, izņemot šo noteikumu 34.3. apakšpunktā minēto izvērtējumu.

**VI. Kārtība, kādā novada teritoriālo vienību vai tās daļu pievieno citas pašvaldības administratīvajai teritorijai** **vai groza administratīvās teritorijas robežu, ja šos grozījumus ierosina iedzīvotāji**

30. Ja šo noteikumu 4.3.1. vai 4.3.2. apakšpunktā minētos grozījumus ierosina iedzīvotāji, attiecīgajam plānošanas reģionam iesniedzama iedzīvotāju atbalstīta iniciatīva, kuru atbalstījuši vismaz 51 % attiecīgajā teritorijā deklarēto iedzīvotāju, kuri iesnieguma iesniegšanas dienā ir sasnieguši 16 gadu vecumu. Iniciatīvai pievienojama karte, kurā attēloti piedāvātie grozījumi administratīvajai teritorijai.

31. Plānošanas reģions, saņemot šo noteikumu 30. punktā noteikto iedzīvotāju iniciatīvu, izstrādā izvērtējumu, ņemot vērā šādus kritērijus:

31.1. iedzīvotāju skaitu, kurus ietekmē rosinātās izmaiņas;

31.2. infrastruktūras nodrošinājumu un stāvokli, kas ietekmē pievienotās vai arī atdalītās teritorijas administratīvo un attīstības centra sasniedzamību, kā arī attālumu un sasniedzamību līdz tuvākajam pakalpojumu centram;

31.3. teritorijas ģeogrāfisko vienotību;

31.4. teritoriālo izmaiņu ietekmi uz pašvaldību budžetiem un pašvaldību finanšu saistību izpildi;

31.5. vēsturiskos apstākļus, kas ietekmējuši izmaiņas;

31.6. nepieciešamību veikt pašvaldības īpašumu pārdali un tās ietekmi uz pašvaldības autonomo funkciju izpildi, pašvaldību iestāžu darbību;

31.7. datus par iedzīvotāju pārvietošanos.

32. Plānošanas reģions šo noteikumu 31. punktā minēto izvērtējumu, nosūta iesaistītajām pašvaldībām, kuras pirms lēmuma pieņemšanas organizē publisko apspriešanu, ņemot vērā plānošanas reģiona izvērtējumā sniegtās rekomendācijas. Publisko apspriešanu var nerīkot tā pašvaldība, kurai paredzēts pievienot novada teritoriālo vienību vai tās daļu.

33. Lēmumus ierosināt vai neierosināt izdarīt izmaiņas par šo noteikumu 4.3.1. un 4.3.2. apakšpunktā minētajiem grozījumiem, kurus ierosinājuši iedzīvotāji, pašvaldības pieņem triju mēnešu laikā un nosūta tos plānošanas reģionam.

34. Ja vismaz viens no iesaistīto pašvaldību lēmumiem ir atbalstošs, plānošanas reģions ministrijā iesniedz šādus dokumentus:

34.1. attiecīgo pašvaldību domju lēmumus;

34.2. paskaidrojuma rakstu, kurā sniegts pamatojums veicamajiem grozījumiem;

34.3. šo noteikumu 31. punktā minēto izvērtējumu;

34.4. administratīvi teritoriālo grozījumu īstenošanai nepieciešamo finanšu līdzekļu apmēru un to iegūšanas avotus;

34.4. administratīvās teritorijas robežas kartes projektu pēc administratīvās teritorijas robežas grozīšanas;

34.5. šo noteikumu 8., 9. vai 10. punktā minēto sarakstu ar zemes vienību kadastra apzīmējumiem.

**VII. Kārtība, kādā tiek veikta administratīvā centra maiņa**

35. Lēmumu par šo noteikumu 4.4. apakšpunktā minētajām izmaiņām pieņem pašvaldība, pirms tam rīkojot publisko apspriešanu.

36. Pašvaldība ministrijā iesniedz šādus dokumentus:

36.1. novada domes lēmumu;

36.2. paskaidrojuma rakstu, kurā iekļauta šāda informācija:

36.2.1. administratīvā centra maiņas nepieciešamības pamatojums;

36.2.2. nepieciešamo finanšu līdzekļu apmērs;

36.2.3. ziņojums par publiskās apspriešanas rezultātiem.

**VIII. Noslēguma jautājumi**

37. Šo noteikumu 6. punkts stājas spēkā 2023. gada 1. janvārī.

38. Lēmumu par šo noteikumu 4.3. un 4.4. apakšpunktā minēto pašvaldība var pieņemt ne agrāk kā 2025. gada 23. jūnijā.

39. Šo noteikumu pielikumā administratīvo teritoriju robežas uz 2021. gada 1. jūliju nosaka ģeotelpiski atbilstoši Likumā noteiktajām administratīvajām teritorijām, par pamatu ņemot ar Ministru kabineta 2013. gada 19. marta noteikumiem Nr. 154 “Noteikumi par republikas pilsētu un novadu administratīvo teritoriju robežu aprakstu apstiprināšanu” apstiprināto administratīvo teritoriju robežu aprakstus, un aktuālos Nekustamā īpašuma valsts kadastra informācijas sistēmas datus.

40. Lai nodrošinātu administratīvās teritorijas ģeogrāfisko vienotību, grozīt administratīvo teritoriju robežu un Valsts zemes dienestam līdz 2021. gada 16. jūlijam veikt attiecīgas izmaiņas Valsts adrešu reģistra informācijas sistēmā:

40.1. zemes vienību ar kadastra apzīmējumu 8070 015 0034, kas atrodas Ķekavas novada administratīvajā teritorijā, iekļaujot Olaines novada administratīvajā teritorijā;

40.2. zemes vienību ar kadastra apzīmējumu 4460 004 2152, kas atrodas Augšdaugavas novada administratīvajā teritorijā, iekļaujot Daugavpils valstspilsētas pašvaldības administratīvajā teritorijā;

40.3. zemes vienību ar kadastra apzīmējumu 5654 008 0099, kas atrodas Jēkabpils novada administratīvajā teritorijā, iekļaujot Augšdaugavas novada administratīvajā teritorijā.

41. Ādažu, Ķekavas un Mārupes novada pašvaldības līdz 2022. gada 1. jūnijam iesniedz Valsts zemes dienestam ar domes lēmumu apstiprinātu šo noteikumu 8. punktā minēto sarakstu ar zemes vienībām, pa kurām noteikta jaunveidojamās pilsētas robeža.

42. Ja esošā ciema robeža neatbilst šo noteikumu 13. punktā minētajām prasībām, kā rezultātā nav iespējams sagatavot šo noteikumu 8. punktā minēto zemes vienību sarakstu par šo noteikumu 41. punktā minētajām jaunveidojamajām pilsētām, pašvaldība rīkojas atbilstoši noteikumu 23. punktā noteiktajam, ievērojot noteikumu 41. punktā noteikto termiņu.

43. Ja noteikumu 41. punktā minētās pašvaldības pilsētas robežu nosaka atbilstoši šo noteikumu 23. punktam un tiek veikta autoceļam vai dzelzceļam paredzētās zemes vienības pārdalīšana, to nodrošina konkrētā autoceļa vai dzelzceļa pārzinis, ievērojot šo noteikumu 41. punktā noteikto termiņu.

44. Līdz brīdim, kad normatīvajā regulējumā tiek noteikta kārtība, kādā tiek noteikta un aktualizēta jūras krasta līnija, ja Valsts zemes dienests Latvijas Ģeotelpiskās informācijas aģentūras izstrādātajā aktuālā ortofotokartē konstatē izmaiņas jūras krasta līnijā, un zemes vienības robeža šajā posmā nav kadastrāli uzmērīta, Valsts zemes dienests Valsts adrešu reģistra informācijas sistēmā attiecīgi aktualizē administratīvās teritorijas vai novada teritoriālā iedalījuma vienības robežu, negrozot šo robežu.

45. Noteikumi stājas spēkā 2021. gada 1. jūlijā.

Ministru prezidents A. K. Kariņš

Vides aizsardzības un reģionālās attīstības ministrs A. T. Plešs